CELEX: 32010D0721(02)
Language: el
Date: 2010-07-20 00:00:00
Title: Απόφαση της Επιτροπής, της 20ής Ιουλίου 2010 , για τη σύσταση ομάδας χρηστών χρηματοπιστωτικών υπηρεσιών

21.7.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 199/12
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 20ής Ιουλίου 2010
   για τη σύσταση ομάδας χρηστών χρηματοπιστωτικών υπηρεσιών
   2010/C 199/02
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Ένας από τους κύριους στόχους της Ένωσης είναι η διασφάλιση της εύρυθμης λειτουργίας της εσωτερικής αγοράς, ουσιαστικό μέρος της οποίας αποτελούν οι χρηματοπιστωτικές υπηρεσίες.
            
         
               (2)
            
            
               Σύμφωνα με τις αρχές για τη βελτίωση της νομοθεσίας η Επιτροπή αποδίδει μεγάλη σημασία στη διασφάλιση της αναλογικής εκπροσώπησης των χρηστών σε όλα τα στάδια της ανάπτυξης της πολιτικής της για τις χρηματοπιστωτικές υπηρεσίες. Για τον σκοπό αυτό, η Επιτροπή χρειάζεται να προσφύγει σε εμπειρογνώμονες, οι οποίοι συνεδριάζουν στο πλαίσιο ενός συμβουλευτικού φορέα.
            
         
               (3)
            
            
               Στην ανακοίνωσή της με τον τίτλο «Υλοποίηση της ευρωπαϊκής ανάκαμψης» (1) η Επιτροπή δήλωσε ότι θα φροντίσει ώστε να ακουσθεί όσον το δυνατόν πιο προσεκτικά η άποψη των ευρωπαίων επενδυτών για όλα τα χρηματοδοτικά θέματα.
            
         
               (4)
            
            
               Το 2004 οι υπηρεσίες της Επιτροπής δημιούργησαν ένα φόρουμ χρηστών χρηματοπιστωτικών υπηρεσιών (FIN-USE), προκειμένου να εξασφαλίσουν τη συμμετοχή εμπειρογνωμόνων για λογαριασμό των χρηστών στη χάραξη πολιτικής για τις χρηματοπιστωτικές υπηρεσίες από την Ευρωπαϊκή Επιτροπή, ώστε να είναι πιο ενεργή και πιο συνειδητή η συμμετοχή των χρηστών. Η δεύτερη τριετής θητεία της εν λόγω ομάδας θα λήξει τον Ιούνιο του 2010.
            
         
               (5)
            
            
               Το 2006 οι υπηρεσίες της Επιτροπής σύστησαν την ομάδα καταναλωτών χρηματοπιστωτικών υπηρεσιών (ΟΚΧΥ) ως υποομάδα της υφιστάμενης ευρωπαϊκής συμβουλευτικής ομάδας καταναλωτών (ΕΣΟΚ), με στόχο να φέρει σε επαφή εκπροσώπους καταναλωτικών οργανώσεων από κάθε κράτος μέλος, προκειμένου να συζητηθούν πολιτικές για τις χρηματοπιστωτικές υπηρεσίες και προτάσεις που έχουν ιδιαίτερη βαρύτητα για τους καταναλωτές. Η αρχική τριετής θητεία της έληξε τον Νοέμβριο του 2009.
            
         
               (6)
            
            
               Το φόρουμ FIN-USE διαδραμάτισε σημαντικό ρόλο στη διάδοση της άποψης των χρηστών χρηματοπιστωτικών υπηρεσιών, παρέχοντας στην Επιτροπή συμβουλές σε θέματα ποιότητας. Τα μέλη του φόρουμ FIN-USE συμμετείχαν επίσης σε συζητήσεις με αρκετά από τα ενδιαφερόμενα μέρη, συμβάλλοντας αποτελεσματικά στη διάδοση των απόψεων των χρηστών χρηματοπιστωτικών υπηρεσιών και ως εκ τούτου βελτιώνοντας τη συνολική ποιότητα της διαδικασίας λήψης αποφάσεων.
            
         
               (7)
            
            
               Η υποομάδα ΟΚΧΥ αποτέλεσε έναν σημαντικό δίαυλο επικοινωνίας με εθνικές και ευρωπαϊκές ενώσεις καταναλωτών και επέστησε την προσοχή σε συγκεκριμένα προβλήματα που αφορούν τους καταναλωτές.
            
         
               (8)
            
            
               Υπάρχει ανάγκη περαιτέρω συντονισμού της συνεισφοράς των χρηστών χρηματοπιστωτικών υπηρεσιών και αύξησης της δυνατότητας των καταναλωτών και των μικροεπενδυτών, δηλαδή των φυσικών προσώπων τα οποία πέραν της εμπορικής, επιχειρηματικής ή ελευθέριας επαγγελματικής τους δραστηριότητας, φροντίζουν να συμμετέχουν στις πρωτοβουλίες της ομάδας στον εν λόγω τομέα. Η απόφαση αυτή ελήφθη με βάση την πείρα που απέκτησε η Επιτροπή όσον αφορά τη λειτουργία του φόρουμ FIN-USE και της υποομάδας ΟΚΧΥ, τις εξωτερικές αξιολογήσεις των εργασιών αμφότερων των φορέων, καθώς και τη σημασία των πολιτικών της ΕΕ για τις χρηματοπιστωτικές υπηρεσίες για τη ζωή των πολιτών.
            
         
               (9)
            
            
               Συνεπώς, κρίνεται αναγκαία η σύσταση μιας ομάδας χρηστών χρηματοπιστωτικών υπηρεσιών και ο καθορισμός των καθηκόντων, της σύνθεσης και της δομής της μέσω επίσημης νομοθετικής πράξης.
            
         
               (10)
            
            
               Στην ομάδα πρέπει να συμμετέχουν εμπειρογνώμονες σε θέματα χρηματοπιστωτικών υπηρεσιών, όπως, για παράδειγμα, πρόσωπα διορισμένα να εκπροσωπούν τα συμφέροντα των καταναλωτών, των μικροεπενδυτών και των πολύ μικρών επιχειρήσεων, αλλά και μεμονωμένοι εμπειρογνώμονες, οι οποίοι γνωρίζουν ειδικότερα τις ανάγκες και τις προτεραιότητες των χρηστών στον τομέα των χρηματοπιστωτικών υπηρεσιών, όπως π.χ δικηγόροι ως εκπρόσωποι καταναλωτών, μισθωτών ή εκπροσώπων των εργαζομένων ή ακαδημαϊκών. Στην εν λόγω ομάδα θα πρέπει να εκπροσωπούνται όλες οι χώρες της Ένωσης.
            
         
               (11)
            
            
               Η ομάδα θα πρέπει να επικουρεί την Επιτροπή στην προετοιμασία και τον έλεγχο των πολιτικών για τις χρηματοπιστωτικές υπηρεσίες, που ενδεχομένως έχουν επιπτώσεις στους χρήστες χρηματοπιστωτικών υπηρεσιών. Η ομάδα θα πρέπει να διασφαλίζει υψηλής ποιότητας εμπειρογνωμοσύνη όσον αφορά τις πρωτοβουλίες της Επιτροπής για τις χρηματοπιστωτικές υπηρεσίες με τη συμμετοχή εκπροσώπων των χρηστών χρηματοπιστωτικών υπηρεσιών και μεμονωμένων εμπειρογνωμόνων σε θέματα χρηματοπιστωτικών υπηρεσιών.
            
         
               (12)
            
            
               Για την επίτευξη των στόχων περαιτέρω συντονισμού της συνεισφοράς των χρηστών χρηματοπιστωτικών υπηρεσιών και αύξησης της δυνατότητας των καταναλωτών, των μικροεπενδυτών και των πολύ μικρών επιχειρήσεων να συμμετέχουν στις πρωτοβουλίες της ομάδας για τις χρηματοπιστωτικές υπηρεσίες, κρίνεται σκόπιμη η παροχή επαρκούς οικονομικής στήριξης προς την ομάδα, με τη μορφή ετήσιων αποδοχών για τα μέλη της, κάλυψης των εξόδων ταξιδίου και διαμονής, καθώς και ενός καθορισμένου ποσού για έρευνα.
            
         
               (13)
            
            
               Λαμβανομένης υπόψη της ανάγκης προσέλκυσης των καλύτερων δυνατών εμπειρογνωμόνων στο πολύ πολύπλοκο πεδίο των χρηματοπιστωτικών υπηρεσιών μεταξύ των ενδιαφερόμενων, οι οποίοι δεν είναι επαγγελματίες του χρηματοπιστωτικού τομέα, και τις αποδοχές των μελών αντίστοιχων φορέων σε εθνικό επίπεδο καθώς και τις ετήσιες αποδοχές του φόρουμ FIN-USE και της περιοδικής τους αναθεώρησης, τα μέλη της ομάδας πρέπει να λαμβάνουν ετήσιες αποδοχές, ώστε να διασφαλισθεί ότι χρηματοδοτούνται επαρκώς για να παράσχουν την απαιτούμενη ουσιαστική εμπειρογνωμοσύνη στην Επιτροπή, η οποία αντιπροσωπεύει φόρτο εργασίας περίπου 35 ημερών, επιπλέον της συμμετοχής τους στις συνεδριάσεις της ομάδας.
            
         
               (14)
            
            
               Λαμβάνοντας υπόψη ότι η εξωτερική έρευνα ενδέχεται να είναι απαραίτητη προκειμένου τα μέλη να είναι σε θέση να εκπληρώσουν τα καθήκοντα της ομάδας, η Επιτροπή μπορεί να χορηγήσει, κατόπιν αιτήματος της ομάδας, ένα ποσό για έρευνα για τον σκοπό αυτό, εάν θεωρεί ότι το σχετικό αίτημα είναι αιτιολογημένο.
            
         
               (15)
            
            
               Θα πρέπει να θεσπισθούν κανόνες για τη δημοσιοποίηση πληροφοριών από τα μέλη της ομάδας, με την επιφύλαξη των κανόνων ασφαλείας που προστέθηκε ως παράρτημα στον εσωτερικό κανονισμό της Επιτροπής με την απόφαση 2001/844/ΕΚ, ΕΚΑΧ, Ευρατόμ (2).
            
         
               (16)
            
            
               Η επεξεργασία δεδομένων προσωπικού χαρακτήρα που αφορούν τα μέλη της ομάδας πρέπει να γίνεται σύμφωνα με τις διατάξεις του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Ένωσης και με την ελεύθερη κυκλοφορία των δεδομένων αυτών (3),
            
         ΑΠΟΦΑΣΙΖΕΙ:
   Άρθρο 1
   Ομάδα χρηστών χρηματοπιστωτικών υπηρεσιών
   Συγκροτείται ομάδα χρηστών χρηματοπιστωτικών υπηρεσιών, εφεξής καλούμενη «η ομάδα».
   Άρθρο 2
   Καθήκοντα
   1.   Τα καθήκοντα της ομάδας είναι τα ακόλουθα:
   
               α)
            
            
               η παροχή συμβουλών στην Επιτροπή, στο πλαίσιο της προετοιμασίας νομοθετικών πράξεων ή άλλων πρωτοβουλιών πολιτικής που επηρεάζουν τους χρήστες χρηματοπιστωτικών υπηρεσιών, περιλαμβανομένων των καταναλωτών, των μικροεπενδυτών και των πολύ μικρών επιχειρήσεων·
            
         
               β)
            
            
               η παροχή πληροφοριών, γνωμοδοτήσεων και συμβουλών όσον αφορά την πρακτική εφαρμογή τέτοιων πολιτικών·
            
         
               γ)
            
            
               ο εντοπισμός βασικών προβλημάτων χρηματοπιστωτικών υπηρεσιών που επηρεάζουν τους χρήστες χρηματοπιστωτικών υπηρεσιών·
            
         
               δ)
            
            
               όπου κρίνεται απαραίτητο, και έπειτα από συμφωνία με την Επιτροπή, η διαβούλευση και η παροχή πληροφοριών σε εκπροσώπους χρηστών χρηματοπιστωτικών υπηρεσιών και σε φορείς εκπροσώπησης σε επίπεδο Ευρωπαϊκής Ένωσης και σε εθνικό επίπεδο, καθώς και σε άλλες συμβουλευτικές ομάδες που τελούν υπό την εποπτεία της Επιτροπής, όπως για παράδειγμα η ευρωπαϊκή συμβουλευτική ομάδα καταναλωτών, η ομάδα εμπειρογνωμόνων της αγοράς για τα συστήματα πληρωμών, η ομάδα εμπειρογνωμόνων των ευρωπαϊκών αγορών κινητών αξιών και η ομάδα εμπειρογνωμόνων για τη χρηματοοικονομική εκπαίδευση.
            
         2.   Τα ζητήματα για τα οποία μπορεί να ζητηθεί η γνώμη της ομάδας θα καλύπτουν όλο το φάσμα των τομέων των χρηματοπιστωτικών υπηρεσιών συμπεριλαμβανομένων, χωρίς ωστόσο να περιορίζονται σε αυτά, των λιανικών τραπεζικών υπηρεσιών, της καταναλωτικής και ενυπόθηκης πίστης, των μέσων και συστημάτων πληρωμών, της ασφάλισης ζωής και ζημιών, των συντάξεων, των επενδυτικών προϊόντων λιανικής, των αγορών τιτλοποίησης και της χρηματοπιστωτικής εποπτείας.
   Άρθρο 3
   Σύνθεση — Διορισμός
   1.   Η ομάδα απαρτίζεται από είκοσι μέλη, εκ των οποίων τουλάχιστον έντεκα εκπροσωπούν τα συμφέροντα των καταναλωτών και των μικροεπενδυτών, όπως ορίζεται στην παράγραφο 2 στοιχεία α) και β) του παρόντος άρθρου.
   2.   Τα μέλη της ομάδας διορίζονται από την Επιτροπή έπειτα από πρόσκληση εκδήλωσης ενδιαφέροντος. Τα μέλη είναι:
   
               α)
            
            
               πρόσωπα που διορίζονται για να εκπροσωπούν τα συμφέροντα των καταναλωτών· ή
            
         
               β)
            
            
               πρόσωπα που διορίζονται για να εκπροσωπούν τα συμφέροντα των μικροεπενδυτών· ή
            
         
               γ)
            
            
               πρόσωπα που διορίζονται για να εκπροσωπούν τα συμφέροντα των πολύ μικρών επιχειρήσεων, όπως ορίζονται στη σύσταση 2003/361/ΕΚ της Επιτροπής (4), εξαιρουμένων, ωστόσο, των επιχειρήσεων των οποίων η κύρια επιχειρηματική δραστηριότητα είναι η παροχή χρηματοπιστωτικών υπηρεσιών· ή
            
         
               δ)
            
            
               εμπειρογνώμονες με εμπειρία στις χρηματοπιστωτικές υπηρεσίες από την πλευρά των χρηστών χρηματοπιστωτικών υπηρεσιών, εξαιρουμένων των προσώπων που απασχολούνται επί του παρόντος από ή ενεργούν εκ μέρους του κλάδου των χρηματοπιστωτικών υπηρεσιών.
            
         3.   Τα μέλη που επιλέγονται βάσει της παραγράφου 2 στοιχείο δ) του παρόντος άρθρου διορίζονται υπό την προσωπική τους ιδιότητα.
   4.   Η θητεία των μελών της ομάδας είναι τριετής. Η θητεία μπορεί να ανανεωθεί δύο φορές.
   5.   Τα μέλη που δεν είναι πλέον σε θέση να συμβάλλουν αποτελεσματικά στις εργασίες της ομάδας, που υποβάλλουν την παραίτησή τους ή που δεν συμμορφώνονται με τους κανόνες που ορίζονται στις παραγράφους 2 και 3 του παρόντος άρθρου ή του άρθρου 339 της Συνθήκης, είναι δυνατόν να απομακρυνθούν ή να αντικατασταθούν για την υπόλοιπη θητεία τους.
   6.   Τα μέλη που διορίζονται υπό την προσωπική τους ιδιότητα υπογράφουν κάθε χρόνο βεβαίωση ότι θα ενεργούν προς το δημόσιο συμφέρον και δήλωση σχετικά με την ύπαρξη ή μη συμφέροντος που θα μπορούσε να επηρεάσει την αμεροληψία τους.
   7.   Τα ονόματα των μελών δημοσιεύονται στο μητρώο των ομάδων εμπειρογνωμόνων της Επιτροπής και στους σχετικούς δικτυακούς τόπους της Επιτροπής.
   8.   Η συλλογή, επεξεργασία και δημοσίευση των ονομάτων των μελών γίνεται σύμφωνα με τον κανονισμό (ΕΚ) αριθ. 45/2001.
   Άρθρο 4
   Λειτουργία
   1.   Η ομάδα εκλέγει έναν πρόεδρο και έναν αντιπρόεδρο μεταξύ των μελών της με απλή πλειοψηφία. Η θητεία τόσο του προέδρου όσο και του αντιπροέδρου είναι ετήσιας διάρκειας και μπορεί να ανανεωθεί.
   2.   Σε συμφωνία με την Επιτροπή επιτρέπεται η σύσταση υποομάδων για την εξέταση ειδικών ζητημάτων με βάση την εντολή που τους δίνει η ομάδα. Οι ομάδες αυτές διαλύονται αμέσως μετά την ολοκλήρωση της αποστολής τους.
   3.   Σε συμφωνία με την Επιτροπή η ομάδα μπορεί να προσκαλεί εμπειρογνώμονες με ειδικές γνώσεις να συμμετάσχουν στις εργασίες της ομάδας και των υποομάδων.
   4.   Τα μέλη της ομάδας και οι εκπρόσωποι αυτών, καθώς και οι εμπειρογνώμονες που έχουν προσκληθεί, πρέπει να συμμορφώνονται με τις διατάξεις περί τήρησης του επαγγελματικού απορρήτου που ορίζονται στις Συνθήκες και τους κανόνες εφαρμογής τους, καθώς και με τους κανόνες της Επιτροπής σχετικά με την ασφάλεια όσον αφορά την προστασία των απόρρητων πληροφοριών της ΕΕ, που ορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ. Σε περίπτωση που δεν καταφέρουν να τηρήσουν τις εν λόγω διατάξεις, η Επιτροπή μπορεί να λάβει τα όλα ενδεδειγμένα μέτρα.
   5.   Η ομάδα συνεδριάζει περίπου οκτώ φορές ετησίως, συνήθως στις εγκαταστάσεις της Επιτροπής στις Βρυξέλλες, με τη μορφή και σύμφωνα με το χρονοδιάγραμμα που καθορίζονται από την Επιτροπή. Έπειτα από αίτημα των μελών μία συνεδρίαση ανά έτος μπορεί να πραγματοποιείται σε άλλο κράτος μέλος.
   6.   Η Επιτροπή παρέχει υπηρεσίες γραμματειακής υποστήριξης στην ομάδα. Οι υπάλληλοι της Επιτροπής μπορούν να παρίστανται στις συνεδριάσεις της ομάδας και των υποομάδων αυτής.
   7.   Η ομάδα εγκρίνει τον εσωτερικό της κανονισμό με βάση τους συνήθεις διαδικαστικούς κανόνες για τις ομάδες εμπειρογνωμόνων.
   8.   Η Επιτροπή μπορεί να δημοσιεύσει στο διαδίκτυο, στην πρωτότυπη γλώσσα του εγγράφου, οποιοδήποτε γραπτό κείμενο της ομάδας.
   Άρθρο 5
   Αποδοχές και δαπάνες
   1.   Τα μέλη της ομάδας λαμβάνουν για τις υπηρεσίες τους ετήσιες αποδοχές ύψους 10 000 ευρώ. Το ύψος της αμοιβής θα αναθεωρηθεί έπειτα από τρία έτη.
   2.   Η κάλυψη των δαπανών πραγματοποιείται στο πλαίσιο των ορίων του ετήσιου ποσού που διατίθεται στην ομάδα από τις αρμόδιες υπηρεσίες της Επιτροπής.
   3.   Η Επιτροπή καλύπτει τα έξοδα ταξιδίου και, κατά περίπτωση, διαμονής των μελών που συνδέονται με δραστηριότητες της ομάδας σύμφωνα με τις ισχύουσες διατάξεις της Επιτροπής. Όταν καθίσταται δυνατόν, οι υπηρεσίες της Επιτροπής μπορούν να καλύψουν έξοδα ταξιδίου και, κατά περίπτωση, διαμονής των ειδικά προσκεκλημένων εμπειρογνωμόνων που, υπό την προϋπόθεση ότι έχει δοθεί πρώτα η έγκριση των υπηρεσιών της Επιτροπής, και σύμφωνα με τους κανόνες της Επιτροπής σχετικά με την αποζημίωση των εξωτερικών εμπειρογνωμόνων.
   4.   Η ομάδα μπορεί, κατά περίπτωση, να ζητήσει τη διεξαγωγή εξωτερικής έρευνας που θα της δώσει τη δυνατότητα να εκπληρώσει τα καθήκοντά της. Εάν η Επιτροπή θεωρήσει το εν λόγω αίτημα αιτιολογημένο, μπορεί να αποφασίσει να διαθέσει για τον σκοπό έως 150 000 ευρώ κατ’ ανώτατο όριο από τον ετήσιο προϋπολογισμό της για την έρευνα. Τη διαχείριση του εν λόγω προϋπολογισμού αναλαμβάνει η Επιτροπή, σε πλήρη συμμόρφωση με τους ισχύοντες κανόνες και διαδικασίες της.
   
      Βρυξέλλες, 20 Ιουλίου 2010.
      
         
            Για την Επιτροπή
         
         Michel BARNIER
         
            Μέλος της Επιτροπής
         
      
   
   
      (1)  COM(2009) 114 τελικό.
   
      (2)  ΕΕ L 317 της 3.12.2001, σ. 1.
   
      (3)  ΕΕ L 8 της 12.1.2001, σ. 1.
   
      (4)  ΕΕ L 124 της 20.5.2003, σ. 36.